**Niina Petrõkina** (sündinud 14. augustil 2004) on Eesti iluuisutaja. 

Niina Petrõkina õpib Mustamäe Humanitaargümnaasiumis.

Iluuisutamisega hakkas ta tegelema nelja-aastasena 2008. aastal. 

Niina Petrõkina on 2021. aasta CS Warsaw Cupi hõbemedalist, 2021. aasta Austria CS Cupi ja 2021. aasta Zagrebi CS Golden Spini pronksmedalist ning 2022. aasta Eesti meister.

Sportlaskarjäär ja saavutused
-----------------------------

Niina Petrõkina alustas võistlemist 2012. aastal, kui osales võistlusel Tallinn Trophy 2012 (Chicks) ning jäi 17. kohale. Esimese rahvusvahelise võistluse tegi 2014. aastal Grazis, kus saavutas kolmanda koha. Rahvusvahelise juunioridebüüdi tegi ta Haabersti karikavõistlustel 2017. aasta oktoobris, tulles teiseks.

### Hooaeg 2018–19: Juunioride Grand Prix debüüt

Petrõkina tegi juunioride GP debüüdi novembris Tšehhi JGP-l 2018, kus ta saavutas üheteistkümnenda koha. Ta võitis 2018. aasta Volvo Open Cupil ja 2018 Tallinn Trophy juunioride naiste arvestuses pronksmedali, enne kui saavutas 2019. aasta Eesti meistrivõistlustel neljanda koha.

### Hooaeg 2019–2020

Lätis võisteldes saavutas Petrõkina kuuenda ja Poolas kümnenda koha. Ta kaitses juunioride tiitlit 2019. aasta Tallinn Trophyl ja tuli teisele kohale 2020. aasta Eesti meistrivõistlustel.

2020. aasta märtsis võistles Petrõkina oma esimestel juunioride maailmameistrivõistlustel. Ta ei pääsenud vabakava esitama ning sai 33. koha.

### Hooaeg 2020–2021

Hooaeg jäi Petrõkinal haiguse tõttu vahele.

### Hooaeg 2021–22: seenioride rahvusvaheline debüüt

Petrõkina avas oma hooaja juunioride GP-l 2021. aasta Prantsusmaa JGP teisel osavõistlusel. Ta saavutas sellel üritusel seitsmenda koha ning 2021. aasta Austria JGP-l neljanda koha, mis on tema jaoks karjääri parim koht Junior Grand Prix’del.

Novembris tegi Petrõkina rahvusvahelise debüüdi oma esimesel Austria 2021. aasta CS Cupil, kus ta võitis pronksmedali Jaapani uisutaja Wakaba Higuchi ja Lõuna-Korea Park Yeon-jeongi järel. Ta edestas kodumaist valitsevat Eesti meistrit Eva-Lotta Kiibust. 

2021. aasta CS Warsaw Cupil võitis ta hõbemedali venelanna Maia Hromõhhi järel ja poolatari Ekaterina Kurakova ees ja 2021. aasta Zagrebi CS Golden Spinil saavutas ta pronksmedali.

2021. aasta detsembris võitis Petrõkina Eesti meistrivõistlused. Ta pääses tänu riigisisestele tulemustele 2022. aasta Euroopa meistrivõistlustele, kus Eestit sai esindada naiste üksiksõidus 2 võistlejat ning tuli seal kaheksandale kohale, edestades Eva-Lotta Kiibust. 2022. aasta taliolümpiamängudele Pekingis Petrõkina ei pääsenud, seal esindas Eestit Kiibus.

Vahetult pärast 2022. aasta taliolümpiamängude lõppu tungis Venemaa Ukrainasse. Selle tulemusena keelas Rahvusvaheline Uisuliit kõigil Venemaa sportlastel ISU meistrivõistlustel võistlemise. Kuna viimastel aastatel olid rahvusvahelises iluuisutamises domineerinud venelannad, mõjutas see otsus ala märkimisväärselt. 

Niina Petrõkina tegi oma iluuisutamise maailmameistrivõistluste debüüdi Montpellier's märtsis 2022. aastal, saavutades kuueteistkümnenda koha. Mitmesugustel põhjustel ei saanud juunioride maailmameistrivõistlusi pidada plaanipäraselt Sofias ja need korraldati aprilli keskel Tallinnas, mis oli juba kolmas seal aasta jooksul toimunud ISU meistrivõistlus. Petrõkina oli võistlustel lühikavas puhta sõiduga kuues, kuid vabakava järel langes kokkuvõttes üheksandaks.

### Hooaeg 2022–2023

Petrõkina alustas uut hooaega kahel Challengeri võistlusel, saavutades 2022. aasta CS Nebelhorn Trophyl üheteistkümnenda koha ning 2022. aasta CS Budapest Trophyl pronksmedali. Seejärel kutsuti ta 2022. aasta Skate Canada Internationali Grand Prix debüüdile, kus ta tuli kuuendale kohale.

Soomes Espoos toimunud iluuisutamise 2023. aasta Euroopa meistrivõistlustel saavutas Eesti meister Niina Petrõkina Eesti läbi aegade parima tulemuse iluuisutamises, tulles kuuendale kohale. Lühikava järel seitsmes olnud Petrõkina teenis vabakavas kohtunikelt 122,69 punkti ning kogus kahe kava kokkuvõttes hooaja tippmarki tähistavad 183,74 punkti, mis andiski talle kuuenda koha.

Tallinnas Haabersti jäähallis 2023. aasta veebruaris peetud rahvusvahelisel iluuisuvõistlusel Tallink Hotels Cup võitis Niina Petrõkina naiste üksiksõidus kindla esikoha, kogudes esimest korda rahvusvahelisel võistlusel üle 200 punkti (203,52 punkti).

Jaapanis Saitamas 2023. aasta märtsis toimunud iluuisutamise MM-il saavutas Niina Petrõkina naiste üksiksõidus üheksanda koha, mis on Eesti iluuisutajate läbi aegade parim tulemus maailmameistrivõistlustelt. Kokku teenis Petrõkina 193,49 punkti, millega näitas oma parimat punktisummat rahvusvahelistel tiitlivõistlustel. Lühikavas püstitas Petrõkina 68,00 punktiga isikliku rekordi ja hoidis sellega vabakava eel koguni kuuendat positsiooni.

### Hooaeg 2023–2024

2024. aasta maailmameistrivõistlustel Kanadas Montréalis tegi ta senise hooaja parima lühikava etteaste, sai kohtunikelt 66,23 punkti ja seitsmenda koha. Vabakava Petrõkinal ebaõnnestus, ta sai kohtunikelt 110,30 ja kahe kava kokkuvõttes 176,53 punkti, mis andis neil võistlustel 16. koha.

Viited
------

1. 1 2 3 4  "Tulemused ISU kodulehel". *Isuresults.com*. Vaadatud 21. märtsil 2024.
2. ↑  18. jaanuar 2022, Meie õpilane Iluuisutamise Euroopa meistrivõistlustel!. Mustamäe Humanitaargümnaasium
3. 1 2 3 4 5 6  Niina Petrõkina. Võistlustulemused. Vaadatud 29.01.2023.
4. ↑  ISU Statement on the Ukrainian crisis ... International Skating Union. March 1, 2022.
5. ↑  ISU World Junior Figure Skating Championships 2022 allotted to Tallinn (EST) International Skating Union. March 4, 2022.
6. ↑  Niina Petrõkina tegi EM-il Eesti läbi aegade parima tulemuse err.ee 28.01.2023.
7. ↑  Petrõkina kogus esmakordselt rahvusvahelisel võistlusel üle 200 punkti. Delfi sport, 17.02.2023.
8. ↑  Niina Petrõkina saavutas iluuisutamise MM-il Eesti läbi aegade parima tulemuse .... Delfi sport, 24.03.2023.
9. ↑  "Vigastuse seljatanud Petrõkina sai MM-il lühikavas seitsmenda koha". *Sport.err.ee*. 21. märts 2024. Vaadatud 21. märtsil 2024.
10. ↑  "Petrõkina langes esikümnest välja, Langerbaur parandas kohta". *Sport.err.ee*. 23. märts 2024. Vaadatud 23. märtsil 2024.

Välislingid
-----------

* Raske haiguse seljatanud Niina Petrõkina: jää ja treeningud aitasid, nendeta oleksin siiani haiglas. Delfi sport, 4. aprill 2023.
* Niina Petrõkina valas pisaraid: tean milleks tegelikult olen võimeline. Delfi sport, 28. jaanuar 2023.
* Petrõkina vabakava läks veidi untsu, ent ta tegi sellele vaatamata tubli MM-debüüdi. Postimees, 25. märts 2022.